কেমন আছো শৈল্লা বিল, শামখালী, হাটকয়েড়া  কেমন আছো জেলেপল্লী, চরপাড়া, খায়েরপাড়া  কেমন আছো সাইটশৈলা, খাঁপাড়া, মিয়াপাড়া  কেমন আছো বন্ধুরা সব ছোট্টমাথা ন্যাড়া  কেমন আছো জয়নূল স্যার, রফিক, দীলিপ, জুরান  কেমন আছো স্কুল বোর্ডিং, হেডমাস্টার হারান  কেমন আছো এতোকাল পর কে বা আছো কোন্ খানে  ছুটে যেতে চায় মনটা আবার লাটাই-ঘুড়ির টানে।।    কেমন আছো রোকেয়া, মীরা, ভারতী, স্বরস্বতী  কেমন আছো মঞ্জু, দুলাল ন্যাংটাবেলার সাথী  কেমন আছো ঠাকুরবাড়ি, পাড়ার হাটের গদি  কেমন আছো ঘোড়ামারা দহ, লৌহজঙ্গ নদী  কেমন আছো ছিপ বড়শী, ঠেলা জাল আর পলো  এতোকাল  পর স্মৃতির ভাঁড়ার হচ্ছে এলোমেলো।    কেমন আছো দূর্গাপূজা, ঈদের চাঁদের হাসি  কেমন আছো বুড়ো বটগাছ, চরকী, পাতার বাঁশি  কেমন আছো মার্বেল টিপ, গোল্লাছুট, ডাংগুলি  কেমন আছো যাত্রাপালা, গল্পদাদুর ঝুলি  কেমন আছো শৈশব দিন, ছোট্ট বালকবেলা  এতোকাল পর চোখের পাতায় ভাসছে রঙের মেলা।।    শেখ জলিল ২৩.০১.২০০১